  Майя Бывальцева Удмуртиысь гурт возёсысь тодосъя но эскеронъёсъя институтын толйись чабейлэсь быронлы но висёнъёслы сётскисьтэм сортсэ кылдытӥзы. Тодосчиос солы элькунын сӥлы сяськалэсь нимзэ сётӥзы — «Италмас», вераз институтлэн кивалтӥсезлэн воштӥсез Андрей Леднёв. Солэн кылъёсызъя, али институтысь ӧнерчиос Волга но Вятка котырысь, Уралысь улосвылъёслы нимысьтыз кылдытэм сортлы патент басьтыны дасясько, собере сое Гурт возёс будосъёслэн сортъёссыя кун реестре пыртозы. Со чабей умой толъе, губи висёнъёслы уг сётскы. «Сортэз вить ар ӵоже эскеронъёс возьматӥзы, толэз шорлыдын 71 процентэз потэм «Италмас» чабейлэн удалтонлыкез гектарысь 3,47 тонна луиз, со 0,13 тонналы стандартлэсь вылӥынгес», — пусйиз Леднёв. Институтлэн кивалтӥсезлэн воштӥсез верамъя, та чабеез будэтонын чылкыт табышлэн быдӟалаез гектарысь 27 сюрс 650 манет луиз. Сое кизёнлэн пайдалыкез 392 процент мында чотамын. «Сое кизёнын «гарантированной урожай» валатон сярысь вераськыны луэ. Куинь ар талэсь азьло Удмуртиын тол шуныт, лымы ӧжыт вал. Соин сэрен толйись юос толэз ӧз потэ. Нош милям чабеймы умой урожай сётӥз», — вераз Леднёв. Тегъёс: Науканотехника Ижкар Удмуртия гуртвозёс  